PRECHA แจงไม่มีพัฒนาการใดๆ ที่ยังไม่เปิดเผย หลังราคาหุ้นพุ่งแรง
PRECHA แจงยังไม่มีพัฒนาการใดๆ ที่ยังไม่เปิดเผยต่อตลาดหลักทรัพย์ หลังราคาหุ้นพุ่งแรงวานนี้ (21 เม.ย.)
22 เม.ย. 2558

นายสมเจตน์ ทิณพงษ์ กรรมการบริษัท ปรีชากรุ๊ป จำกัด (มหาชน) หรือ PRECHA เปิดเผยว่าตามที่ตลาดหลักทรัพย์ฯ ได้มีการสอบถามถึงพัฒนาการใดๆ ที่อาจส่งผลต่อราคาหลักทรัพย์ของบริษัทเนื่องจากพบว่าสภาพการซื้อขายหลักทรัพย์เปลี่ยนแปลงไปอย่างมากจากวันก่อนหน้า ทั้งนี้ เพื่อให้ผู้ถือหุ้นและหรือผู้ลงทุนได้มีข้อมูลในการประกอบการตัดสินใจลงทุนอย่างครบถ้วน
บริษัทชี้แจงว่าบริษัทไม่มีพัฒนาการใดๆ ที่ยังไม่ได้เปิดเผยหรือสารสนเทศที่มีนัยสำคัญที่บริษัทอยู่ระหว่างพิจารณาและอาจเปิดเผยต่อตลาดหลักทรัพย์ฯ ในระยะเวลาอันใกล้ เช่น การเพิ่มทุน การร่วมทุน การได้มาหรือจำหน่ายไปซึ่งทรัพย์สินหรือข้อพิพาทที่สำคัญ ซึ่งอาจส่งผลกระทบต่อสภาพการซื้อขายที่เปลี่ยนแปลงไป อีกทั้งบริษัทไม่ทราบถึงสาเหตุอื่นใดที่อาจส่งผลกระทบต่อการซื้อขาย
อนึ่ง สาเหตุที่คาดว่าส่งผลให้ราคาหุ้นพุ่งแรงวานนี้คาดว่ามาจากประเด็นมีข่าวลือว่า กลุ่มนารายณ์ พร็อพเพอร์ตี้ ผู้ประกอบธุรกิจอสังหาริมทรัพย์ขนาดใหญ่ในประเทศไทยที่มีทุนจดทะเบียน 1,500 ล้านบาท อยู่ในระหว่างเตรียมการเข้าซื้อหุ้นบริษัท ปรีชากรุ๊ป จำกัด (มหาชน) หรือ PRECHA จากผู้ถือหุ้นใหญ่รวมกันกว่า 40% ในราคาเฉลี่ย 4 บาท
โดยมีวัตถุประสงค์ที่จะเข้าสวมกิจการเป็นบริษัทที่จดทะเบียนในตลาดหลักทรัพย์ อย่างไรก็ดีคาดว่ากลุ่มนารายณ์จะทำการ Tender offer หลังจากที่ทำการซื้อหุ้นสำเร็จ
ทั้งนี้หุ้น PRECHA ถูกซื้อเป็นจำนวนมากนับตั้งแต่ปลายไตรมาสที่ 4/58 ต่อเนื่องจนถึงไตรมาส 1/58 โดยมีราคาเฉลี่ยที่ประมาณ 3.5 บาท ซึ่งคาดว่ากลุ่มนารายณ์ พร็อพเพอร์ตี้ ได้เข้าซื้อหุ้น PRECHA ไปแล้วกว่า 15% และหลังจากรวมหุ้นที่ซื้อจากผู้ถือหุ้นใหญ่ในครั้งนี้จะส่งผลให้กลุ่มนารายณ์มีหุ้น PRECHA ในมือราว 55%
ขณะที่กลุ่มนารายณ์ พร็อพเพอร์ตี้ยังต้องการซื้อหุ้น PRECHA จากผู้ถือหุ้นรายย่อยเพิ่มอีกไม่เกิน 20% ซึ่งหากผู้ถือหุ้นรายย่อยไม่ขายหุ้นออกมา คาดว่ากลุ่มนารายณ์ พร็อพเพอร์ตี้จะยังคงเข้าซื้อหุ้นในกระดานต่อไป
อย่างไรก็ดี  ตลาดหลักทรัพย์แจ้งหลักทรัพย์ที่เข้าข่ายมาตรการกำกับการซื้อขาย Cash Balance บริษัท ปรีชากรุ๊ป จำกัด (มหาชน) วันที่มีผล 22 เม.ย. – 12 พ.ค. 2558